बिहू के लिए प्रसाधित जूनतारा का चित्र है- जूनतारा ने श्वेत मेखला पहन रखी थी। जैसे तहमद बांधा जाता है, उससे थोड़ा ऊपर की ओर खींचकर युवतियां मेखला बांधती थीं। श्वेत मेखला के साथ श्वेत ही अंगिया पहनती थी जूनतारा। श्वेत मेखला और अंगिया से मेल खाती हुई श्वेत चादर कंधों पर। जूनतारा का वेश सब सखियों में विशिष्ट था। शेष कन्याओं में से किसी-किसी ने लाल, नीली या पीली मेखला पहन रखी थी। किसी ने तो आज अंगिया पहनने की आवश्यकता अनुभव न की थी। जूनतारा को श्वेत वस्त्र ही अधिक प्रिय थे। महाश्वेता बनने की प्रेरणा उसे सारस से प्राप्त हुई है, यह सोचकर अतुल ने जूनतारा की अभिरूचि की सराहना की..(वही पृ.53)। रूप, हठ और स्वाधीनता की चेतना के साथ करुणा की एक वेगवती धारा भी जूनतारा के व्यक्तित्व का अभिन्न हिस्सा है। बिहू जैसे युवाओं को जीवन की राह चुनने और बनाने का अवसर देता है। पांत से बिछुड़े बीमार सारस को दोनों युवतियां -जूनतारा और आरती-धर्मानंदी के साथ जाकर कमलिया सापरी में छोड़कर आती हैं। थोड़ा प्रयास करने पर ही वह सारस, सारसों की उतरती हुई पांत में मिलकर नील निर्मल आकाश में खो जाता है।